Tájékoztatjuk a Tisztelt ügyfeleket,
hogy 2010. április 1-jétől bevezetésre kerül a jövedéki szakterületet érintő, egész Európai Uniót átfogó rendszer, melynek elnevezése:

Jövedéki Árumozgás és Ellenőrző Rendszer (EMCS).
Az EMCS rendszer az Európai Unió tagállamaiban egyszerre kerül bevezetésre, 2010. április 1-én. A fenti időponttól valamennyi (a tagállamok közötti és a nemzeti szinten) adófelfüggesztéssel indított jövedéki szállítmány, valamint tagállami szinten az adóraktárakból szabadforgalomba bocsátott adózott jövedéki termékek elektronikus indítása, nyilvántartása, ellenőrzése megvalósul.
A rendszerhez mindazon gazdálkodóknak csatlakoznia kell, akik tevékenységük során adófelfüggesztéssel fogadhatnak, illetve indíthatnak jövedéki terméket.

Magyarország kezdő tagállamként fog az EMCS rendszerhez csatlakozni. A kezdőtagállami státusz annyit jelent, hogy mind a szállítmányok indítását és a fogadott szállítmányok érkeztetésének visszaigazolását elektronikusan, a rendszeren belül kell megvalósítani.

A rendszer megfelel minden követelménynek, melyeket az Európai Bizottság megfogalmazott a jövedéki adófelfüggesztéssel indított szállítmányok tekintetében. Amellett, hogy a rendszer naprakész információkat tartalmaz, lehetővé teszi a jövedéki szállítmányok nyomon követését, ellenőrzését, valamint a nemzeti szinten az adózott szállítmányok nyilvántartását is.

A rendszerben kell majd szállítmányok indítását kezdeményeznie a feladó gazdálkodóknak, melyet a nemzeti hatóság szintén a rendszeren keresztül engedélyez és értesíti a címzett tagállami hatóságot és gazdálkodót. A szállítási folyamat során bekövetkezett eseményeket, melyek hatással lehetnek annak sorsára, mint például másik rendeltetési hely megadása, szintén a rendszeren belül kell bejelenteni. A szállítmány megérkezését követően a címzett gazdálkodó is elektronikusan igazolja vissza, hogy a jövedéki termékek megérkeztek a telephelyére, valamint azok mennyiségére illetve minőségére vonatkozó adatokat is szolgáltatnia kell.

Az ügyfelek a rendszer bevezetése után azonnal tapasztalni fogják a szállítási folyamat egyszerűsödését, mivel nem lesz szükség arra, hogy a szállítmány betárolásához a vámhatóság igazolását kérjék a papíralapú termékkísérő okmányon. További előny a rendszer bevezetése mellett az is, hogy a rendszer használatával naprakész információval fognak rendelkezni a szállítmányuk állapotáról, valamint a szállítmányra lekötött biztosítékának a felszabadítása is gyorsabb és gördülékenyebb lesz.
A tájékoztatással segítséget szeretnénk nyújtani a gazdálkodóknak, a rendszerhez történő csatlakozás gördülékenyebbé tételéhez, valamint a szükséges informatikai háttér megteremtéséhez.

Annak érdekében, hogy az ügyfelek számára kötelezettségként előírt adatszolgáltatást teljesíteni tudják a fenti határidőre, publikáljuk az EMCS rendszer Interfész Specifikáció v1.1 dokumentumát, és annak mellékleteit. A Specifikáció tartalmazza az ügyfelek szoftvereivel szemben támasztott követelményeket, és mindazon információkat, amelyek az ügyfelek szoftvereinek fejlesztéséhez nélkülözhetetlenek.
Amennyiben kérdése merülne fel a tájékoztatóban leírtakkal kapcsolatban, kérjük, hogy forduljon bizalommal a VP Rendszerfejlesztő Központhoz. A felmerült kérdéseit a következő email címre várjuk: vprk_emcs@vam.gov.hu.
Budapest, 2009. február 25.

